**Ministru kabineta noteikumu projekta „Grozījumi Ministru kabineta 2006.gada 24.janvāra noteikumos Nr.80 „Noteikumi par kuģu apkalpes minimālo sastāvu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta noteikumu projekts „Grozījumi Ministru kabineta 2006.gada 24.janvāra noteikumos Nr.80 „Noteikumi par kuģu apkalpes minimālo sastāvu”” (turpmāk – Projekts) izstrādāts ar mērķi precizēt konstatētās nepilnības un veikt redakcionālus labojumus, lai nodrošinātu atbilstību praksei un citiem normatīvajiem aktiem.Projekts stāsies spēkā Oficiālo publikāciju un tiesiskās informācijas likuma 7.panta otrajā daļā noteiktajā kārtībā, proti, nākamajā dienā pēc tā izsludināšanas. |

|  |
| --- |
| I. Tiesību akta projekta izstrādes nepieciešamība |
| 1. |  Pamatojums | Jūrlietu pārvaldes un jūras drošības likuma 11.panta ceturtā daļa. |
| 2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kuģu apkalpes minimālā sastāva komplektēšanas kārtību Latvijas kuģiem nosaka Ministru kabineta 2006.gada 24.janvāra noteikumi Nr.80 „Noteikumi par kuģu apkalpes minimālo sastāvu” (turpmāk – Noteikumi Nr.80).Projekts ir izstrādāts, lai precizētu:1. Noteikumu Nr.80 tiesību normas atbilstoši praksē konstatētajām problēmām;
2. Noteikumu Nr.80 1.un 2.pielikumā ietvertās starptautiskos reisos iesaistīto, zvejas, kabotāžas un iekšējo ūdeņu kuģu apkalpes minimālā sastāva normas atbilstoši Ministru kabineta 2005.gada 22.novembra noteikumiem Nr.895 “Jūrnieku sertificēšanas noteikumi”
3. Noteikumu Nr.80 3.pielikumu (apliecības paraugs par kuģa apkalpes minimālo sastāvu);
4. Noteikumu Nr.80 4.pielikumu (iesnieguma paraugs apliecības par kuģa apkalpes minimālo sastāvu saņemšanai).

**Būtiskākās izmaiņas:**Projektā tiek precizēta lietotā terminoloģija, ņemot vērā Jūrlietu pārvaldes un jūras drošības likuma 24.pantā lietoto terminoloģiju, attiecīgi Noteikumos Nr.80 noteiktais, ka Noteikumi Nr.80 nosaka kuģu apkalpes minimālā sastāva noteikšanas kārtību Latvijas kuģiem tiek precizēts Projektā nosakot, ka NoteikumiNr.80 nosaka kuģu apkalpes minimālā sastāva komplektēšanas kārtību uz Latvijas kuģiem.Projekts precizē, ka zvejas laivām, stāvkuģiem un Valsts robežsardzes kuģiem neizsniedz apliecību par kuģa apkalpes minimālo sastāvu. Projekta 3. un 5.punkts ir nepieciešami, jo:1. Noteikumi Nr.80 nosaka, ka jūras zvejas laivu minimālais sastāvs ir viens šķiperis, tādējādi apliecības par kuģa apkalpes minimālo sastāvu izsniegšana ir lieks un neatbilstošs administratīvais slogs, kas rada papildu izmaksas gan zvejas laivas īpašniekam, gan arī valsts akciju sabiedrībai “Latvijas Jūras administrācija” (turpmāk – Administrācija);
2. Stāvkuģiem nav regulāras apkalpes, bet ir dežūrējošs apkalpojošais personāls līdz ar to apliecība par kuģa apkalpes minimālo sastāvu stāvkuģiem nav jāizsniedz;
3. Valsts robežsardze ir iekšlietu ministra pārraudzībā esoša tiešās pārvaldes iestāde, kuras kuģi ir reģistrēti Latvijas Kuģu reģistrā. Valsts robežsardzes kuģi ir valsts dienesta kuģi un kuģu apkalpi uz tiem komplektē pēc citiem principiem, salīdzinot ar tirdzniecības floti. Ņemot vērā, ka robežsargs ir Iekšlietu ministrijas sistēmas iestādes amatpersona, kura nodrošina Valsts robežsardzes uzdevumu izpildi un kurai piešķirta speciālā dienesta pakāpe, rodas neatbilstība starp robežsargu speciālajām dienesta pakāpēm un jūrnieku kvalifikācijas dokumentiem, līdz ar to praksē nav iespējams izsniegt korektu apliecību par kuģu apkalpes minimālo sastāvu Valsts robežsardzes kuģiem. Ņemot vērā minēto, projekts paredz, ka Valsts robežsardzes kuģu apkalpes minimālo sastāvu nosaka kuģu īpašnieks savas iestādes iekšējos noteikumos, saskaņojot to ar Administrāciju, kas tādējādi novērš būtiskas papildu izmaksas un cilvēkresursu trūkumu Valsts robežsardzei speciālo dienesta pakāpju un jūrnieku kvalifikāciju salāgošanai.

Projekts precizē Noteikumu Nr.80 10. un 11.punktu, ņemot vērā, ka Noteikumu Nr.80 4.pielikumā ietvertais iesnieguma paraugs apliecības par kuģa apkalpes minimālo sastāvu saņemšanai Projekta 15.punktā izteikts jaunā redakcijā. Gadījumā, kad kuģa īpašnieks saskaņā ar Noteikumu Nr.80 11.punktā minēto, izvērtējot Noteikumu Nr.80 1. vai 2.pielikumā noteiktās kuģa apkalpes minimālā sastāva normas uzskata tās par nepiemērotām konkrētajam kuģim, kuģošanas rajonam vai citiem apstākļiem un vēlas, lai tiktu noteikts cits kuģa apkalpes minimālais sastāvs, kuģa īpašnieks to norāda Projekta 15.punktā ietvertajā iesnieguma paraugā apliecības par kuģa apkalpes minimālo sastāvu saņemšanai (turpmāk – Iesniegums). Iesnieguma 13.punktā “Priekšlikumi kuģa apkalpes minimālajam sastāvam” kuģa īpašnieks norāda vēlamo kuģa apkalpes minimālo sastāvu un plānoto kuģa apkalpes minimālā sastāva darba un sardzes grafiku. Iesnieguma 13.1.apakšpunktā ir ietverta rinda “Īpašas atzīmes (ja tādas ir)”, kurās kuģa īpašnieks norāda informāciju, kas saistīta ar kuģa apkalpes minimālo sastāvu, piemēram, reisa ilgums vai cita informācija, kas kuģa īpašniekam liekas svarīga, lai pamatotu savu piedāvājumu.Iesniegums precizēts un papildināts ar informāciju, kas nepieciešama, lai izsniegtu apliecību par kuģa apkalpes minimālo sastāvu, piemēram, vai kuģa apkalpes sastāvs spēs efektīvi nodrošināt kuģa aizsardzības plāna un kuģa drošības vadības sistēmas prasības, kā arī navigācijas sardzi un novērošanu, tai skaitā Iesniegumā ir ietverta sadaļa par plānoto kuģa apkalpes darba un sardzes grafiku. Šāda informācija ir nepieciešama, jo Jūrlietu pārvaldes un jūras drošības likuma 11.panta pirmās daļas 2.apakšpunktā minētās 1974.gada Starptautiskās konvencijas par cilvēku dzīvības aizsardzību uz jūras (turpmāk - SOLAS konvencija) V.nodaļas 14.noteikuma 1.punkts nosaka, ka kuģiem ir jābūt nokomplektētiem ar pietiekamu un kompetentu apkalpi, ņemot vērā Starptautiskās Jūrniecības organizācijas (IMO) Rezolūciju A.1047(27) par drošas apkalpes komplektēšanas principiem. Šie principi, tai skaitā minētās Rezolūcijas I pielikuma 3.punkts, iekļauj arī Iesniegumā norādītos punktus par to, vai kuģa apkalpes minimālais sastāvs spēs efektīvi nodrošināt kuģa aizsardzības plāna un kuģa drošības vadības sistēmas prasības, kā arī navigācijas sardzi un novērošanu, savukārt kuģa apkalpes minimālā sastāva darba un sardzes grafiks ir svarīgs informācijas avots, kurš norāda kuģa apkalpes spēju droši un ilgstoši ekspluatēt kuģi un indikatīvi parāda atbilstību SOLAS konvencijas V. nodaļas 14. noteikuma 1.punkta prasībām. Bez kuģa apkalpes minimālā sastāva darba un sardzes grafika nav iespējams pilnvērtīgi izvērtēt kuģa īpašnieka piedāvāto kuģa apkalpes minimālo sastāvu. Īpaši svarīgi tas ir tāljūras tirdzniecības un zvejas kuģiem, kur jūrnieki un zvejnieki strādā vairākus mēnešus un atpūta ir ļoti svarīga, lai neuzkrātos nogurums, kas var kļūt par iemeslu jūrnieku un zvejnieku nāvei vai smagiem jūras negadījumiem. Arī uzraugošās institūcijas - Starptautiskā Jūrniecības organizācija (IMO) un Eiropas Jūras drošības aģentūra (EMSA) savos uzraudzības auditos Administrācijai ir pieprasījusi tiešus un nepārprotamus pierādījumus par specifisku starptautisko un Eiropas Savienības (ES) prasību izvērtējumu un izpildi, balstoties un atsaucoties uz nacionālajiem normatīvajiem aktiem. Līdz ar to Iesniegumā pieprasītā papildu informācija nodrošinās, ka tiek paaugstināta kuģa ekspluatācijas drošība un aizsardzība, kā arī turpmāk ļaus vieglāk skaidrot un pierādīt uzraugošajām institūcijām starptautisko un ES prasību izpildi uz Latvijas karoga kuģiem.Projekta 7.punkts precizē Noteikumu Nr.80 12.punktu, saīsinot kuģa īpašnieka iesnieguma izskatīšanas termiņu no piecām darbdienām uz trīs darbdienām, kā arī paredzot, ka Administrācija izskatot kuģa īpašnieka iesniegumu, papildus izvērtē kuģa apkalpes spēju nodrošināt darba un atpūtas laika prasību izpildi un kuģa drošības vadības un aizsardzības pasākumus. Dinamiskajā kuģniecības biznesa vidē piecu darbdienu iesnieguma izskatīšanas termiņš ir pārāk ilgs laiks un Administrācija līdz šim kuģa īpašnieka iesniegumu ir izskatījusi īsākā termiņā nekā šobrīd noteikts Noteikumu Nr.80 12.punktā, tādējādi Projektā paredzētā kuģa īpašnieka iesnieguma izskatīšanas termiņa saīsināšana uz trīs darbdienām ir atbalsts kuģu īpašniekiem.Latvijas karogs kopš 2012.gada ir iekļauts Parīzes Saprašanās memoranda par ostas valsts kontroli Baltajā sarakstā, kas liecina par Latvijas karoga kuģu atbilstību starptautiskajām prasībām. Piesaistot kuģus Latvijas karogam, ir konstatēts, ka kuģu īpašnieki vēlas tādus kuģu apkalpes minimālos sastāvus, kādi tie ir kuģa iepriekšējam vai konkurējošam karogam, tādējādi vairākiem SOLAS konvencijas kuģiem ir izteikti skaitliski mazs apkalpes minimālais sastāvs, kas turpmāk var radīt apdraudējumu cilvēku dzīvībai un veselībai, kuģošanas drošībai, kā arī apkārtējai videi. Grozījumi Noteikumos Nr.80 liedz kuģu īpašniekiem piedāvāt kuģa apkalpes minimālos sastāvus, kuri pienācīgi nenodrošina jūrniekiem atpūtu. Lai nākotnē novērstu situācijas ar neadekvāti mazām apkalpēm Latvijas karoga kuģiem, ar Projektu tiek paredzēts, ka kuģa īpašnieks attiecībā uz viņa piedāvāto kuģa apkalpes minimālo sastāvu, ja tas atšķiras no Noteikumos Nr.80 norādītā sastāva, aizpilda darba un atpūtas grafiku saskaņā ar pastāvošajām prasībām jūrnieku darba un atpūtas jomā.Projekts precizē Noteikumu Nr.80 13.punktu, paredzot, ka klasifikācijas sabiedrību (atzīto organizāciju) tehniskajā uzraudzībā esošiem kuģiem apliecības par kuģa apkalpes minimālo sastāvu derīguma termiņš ir piesaistīts klasifikācijas apliecības derīguma termiņam.Atzītā organizācija (klasifikācijas sabiedrība, kura atzīta saskaņā ar Eiropas Parlamenta un Padomes 2009.gada 23.aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates, un ar kuru Administrācija noslēgusi pilnvarojuma līgumu) izsniedz klasifikācijas apliecību, kas apliecina, ka kuģis pēc tā uzbūves un mehāniskajām īpašībām ir piemērots konkrētajam mērķim vai pakalpojumam saskaņā ar atzītās organizācijas noteikumiem un procedūrām. Klasifikācijas apliecības un apliecības par kuģa apkalpes minimālo sastāvu derīguma termiņš ir 5 gadi. Lai kuģa īpašniekam būtu ērtāk izsekot apliecības par kuģa apkalpes minimālo sastāvu derīguma termiņam, Projektā paredzēts, ka klasifikācijas sabiedrību (atzīto organizāciju) tehniskajā uzraudzībā esošiem kuģiem apliecības par kuģa apkalpes minimālo sastāvu derīguma termiņš ir piesaistīts klasifikācijas apliecības derīguma termiņam.Projekts papildina Noteikumu Nr.80 15.punktu, paredzot, ka apliecība par kuģa apkalpes minimālo sastāvu zaudē spēku arī gadījumā, ja mainās kuģa īpašnieks vai kuģošanas sabiedrība. Ar Projektu netiek pasliktināts to kuģu īpašnieku tiesiskais stāvoklis, kuriem jau ir izsniegtas apliecības par kuģa apkalpes minimālo sastāvu. Kuģu īpašniekiem jau izsniegtās apliecības par kuģa apkalpes minimālo sastāvu paliek spēkā līdz to derīguma termiņa beigām un netiek mainītas. Gadījumos, kad ir izmaiņas atbilstoši Noteikumu Nr.80 15.punktam un apliecība par kuģa apkalpes minimālo sastāvu zaudē spēku, kuģa īpašnieks iesniedz iesniegumu apliecības par kuģa apkalpes minimālo sastāvu saņemšanai un Administrācija izdod jaunu apliecību, ņemot vērā iepriekš izsniegtās apliecības atlikušo derīguma termiņu.Projekta 12. un 13.punktā ietvertie grozījumi precizē Noteikumu Nr.80 1.un 2.pielikumā ietvertās normas par starptautiskos reisos iesaistīto kuģu, zvejas kuģu, kabotāžas kuģu un iekšējo ūdeņu kuģu apkalpes minimālo sastāvu atbilstoši Ministru kabineta 2005.gada 22.novembra noteikumiem Nr.895 “Jūrnieku sertificēšanas noteikumi”, tostarp, papildinot ar jaunām kvalifikācijām, piemēram, kuģa elektromehāniķis, kuģa elektriķis, kvalificēts sardzes motorists. Attiecīgi tiek precizēts arī kuģa apkalpes locekļu skaits, ņemot vērā kuģa tipu, kuģošanas rajonu, u.c. parametrus tā, lai kuģu īpašniekiem darba un atpūtas grafiku aizpildīšana neradītu pārlieku lielu administratīvo slogu, taču vienlaikus rosinātu pievērst lielāku uzmanību uz viņu kuģiem nodarbinātajām kuģa apkalpēm un jūrnieku darba tiesībām, tādējādi samazinot smagu un sevišķi smagu jūras negadījumu iespējamo risku.**Ņemot vērā, ka tuvākajā nākotnē tiek plānota vēja parku attīstība Latvijas un Igaunijas piekrastē, kā rezultātā pieaugs vajadzība pēc vēja parkus apkalpojošajiem kuģiem, kuru darba režīms un līdz ar to arī apkalpes minimālais sastāvs ir atšķirīgs no tradicionālajiem starptautiskos reisos iesaistītajiem kuģiem, kā arī ir palielinājusies interese par atpūtas kuģu (komerciālo jahtu), kuru garums pārsniedz 24 metrus, reģistrāciju Latvijā, Projekta 12.punktā ietvertie grozījumi Noteikumu Nr.80 1.pielikumā papildināti ar starptautiskos reisos iesaistīto kuģu apkalpes minimālā sastāva normām uz kuģiem, kuru bruto tilpība ir līdz 500 ar attālināšanos līdz 150 jūras jūdzēm no patvēruma ostas.**Projekta 14.punktā ietvertie grozījumi ir tehniski grozījumi, kas precizē Noteikumu Nr.80 3.pielikumu (apliecība par kuģa apkalpes minimālo sastāvu), ņemot vērā Starptautiskās Jūrniecības organizācijas (IMO) 2011.gada 30.novembra Rezolūciju A.1047(27) “Minimālā sastāva drošas komplektēšanas principi”. Noteikumu Nr.80 3.pielikumā ietvertajā apliecībā par kuģa apkalpes minimālo sastāvu nav norādīta “Kuģošanas sabiedrība”, par ko Latvijas karoga kuģi ārvalstu ostās ir saņēmuši aizrādījumus.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS „Latvijas Jūras administrācija”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums ietekmē vai varētu ietekmēt Latvijas Kuģu reģistrā reģistrētu kuģu īpašniekus (uz 2020.gada 1.jūliju Latvijas Kuģu reģistrā ir reģistrēti 348 kuģi, tostarp, kravas un pasažieru kuģi ar bruto tilpību vienādu vai lielāku par 500 – 29 kuģi). |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz uzlabotu iesnieguma apliecības par kuģa apkalpes minimālo sastāvu saņemšanai paraugu un saīsina tā izskatīšanas termiņu Administrācijā.Projekts novērš praksē konstatētās problēmas, tādējādi pilnveidojot apliecības par kuģu apkalpes minimālo sastāvu izsniegšanas procesu un Administrācijas darbu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | 1974.gada Starptautiskā konvencija par cilvēku dzīvības aizsardzību uz jūras (SOLAS konvencija) |
| 3. | Cita informācija | Ar Noteikumu Nr.80 normām ir uzņemtas saistības, kas izriet no šādu starptautisko tiesību aktu normām:* 1974.gada Starptautiskā konvencija par cilvēku dzīvības aizsardzību uz jūras (SOLAS konvencija);
* 2006.gada Starptautiskā konvencija par darbu jūrniecībā (MLC konvencija);
* 1995.gada Starptautiskā konvencija par zvejas kuģu personāla sagatavošanas un diplomēšanas, kā arī sardzes pildīšanas standartiem (*STCW-F* konvencija);
* 2004.gada Starptautiskais kuģu un ostas iekārtu aizsardzības kodekss (ISPS kodekss).

Ņemot vērā, ka ar Projektu netiek uzņemtas jaunas saistības, kā arī nenotiek atkāpšanās no esošajām saistībām, ar Projektu tiek nodrošināta visu jau uzņemto saistību izpildes nepārtrauktība. |

|  |
| --- |
| **1.tabulaTiesību akta projekta atbilstība ES tiesību aktiem** |
| Projekts šo jomu neskar. |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 1974.gada Starptautiskā konvencija par cilvēku dzīvības aizsardzību uz jūras (SOLAS konvencija) |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā. |
| V nodaļas 14.noteikuma 1.punkts | Projekta 15.punkts | Starptautiskās saistības tiks izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav attiecināms. |  |
| Cita informācija | Minētā starptautiskā norma ir ieviesta ar Noteikumiem Nr.80, savukārt Projekta 15.punkts precizē kuģa apkalpes komplektēšanai piemērojamās starptautiskās prasības, kas izriet no SOLAS konvencijas, ņemot vērā Starptautiskās Jūrniecības organizācijas (IMO) 2011.gada 30.novembra Rezolūciju A.1047(27) par drošas apkalpes komplektēšanas principiem. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiek dota iespēja rakstiski sniegt viedokli par Projektu tā saskaņošanas stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā ievietots Satiksmes ministrijas tīmekļa vietnē 2020.gada 30.jūlijā <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti>  |
| 3. | Sabiedrības līdzdalības rezultāti | Sabiedrības līdzdalības laikā nav saņemti iebildumi vai priekšlikumi. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | VAS „Latvijas Jūras administrācija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros.Saistībā ar Projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav.  |

Satiksmes ministrs T. Linkaits

Vīza:

valsts sekretāre I. Stepanova